  Анжелика Тихонова корреспондент 23-тӥ шуркынмонэ Ижкарын Граждан форумын «Проектный офис удмуртских школьников» ӵектослэн йылпумъясь ужрадэз Удмуртиысь пиналъёс асьсэ ӵектосъёсынызы тодматӥзы. Куинь школаосысь дышетскисьёс ужъёссэс улонэ пыӵатыны грантъёс утӥзы. Со сярысь ӵектослэн пресс-службаез ивортэ. Кез ёросысь Александрово школаысь пиналъёс удмурт кылын дышетсконниязы влогъёс но вайнъёс кылдытозы. Каракулино школаысь дышетскисьёс тазалыксыя ӧжыт быгатонлыко нылпиослы школаын асьсэды умой шӧдыны луонлыкъёс кылдытозы.  Шаркан ёросысь Сосновкаысь пиналъёс Быдӟым Атыкай ожын вормонлэн котырес лыдпусэзлы сӥзем ӵектоссы понна  пусйизы Мукетъёсыз но пиналъёс кузьымъёстэк ӧз кыле. Кин ке «Шунды» огазеяськонэн радъяськись «Вамыш» лагере быръёнъёсы пыриськытэк мыныны, «Удмурт дунне» газетын стажировка ортчыны но материалъёссэ поттаны луонлык басьтӥз, нош кин ке азьланяз Удмурт кун университетэн, Кузебай Герд нимо гимназиен, Ижысь Кар думаен но элькунысь егитъёслэн парламентэнызы валче ужалоз. «Проектный офис удмуртских школьников» ӵектос улсын пиналъёслы вуоно ӵектосъёссэс кылдытон но гожъян понна аспӧртэм тетрадьёс но дышетӥсьёслы проектъёсъя ужез радъяны методикая ӵектонъёсын бичет поттӥзы Пусъём, «Проектный офис удмуртских школьников» Кузебай Герд нимо гимназилэн кичӧлтэмезъя куинь толэзь ӵоже улонэ пыӵатӥськиз. Соин гимназиысь ватсаса тодон-валан сётонъя дышетӥсь Юлия Шахтина кивалтэ. Ужрад улсын элькунысь 12 дышетӥсьёс ӵектосъёс бордын ужаны дышетскизы. Нош бӧрысь школаосысьтызы командаосынызы «Вуко» семинаръёсы пыриськыса, ӵектосъёс бордын ужаны кутскизы. Семинаръёс Пичи Пургаын, Красногорскын но Шарканын ортчизы.  Пиналъёс пӧртэм ужпумъёсты ӝутӥзы: тазалыксыя ӧжыт быгатонлыко нылпиослы школаосын луонлыкъёс кылдытон, Быдӟым Атыкай ожысь ветеранъёслэсь нимъёссэс утён, быдэ вуымтэосты уже интыян, азьланяз кулэ луись ӧнеръёсын тодматскон, удмурт кылэз утён но азинтон, эрикрадъёсты тодон. Пуктэм ужпумъёсты пӧртэм сямен сэртыны-пертчыны ӵектӥзы: кин ке интернет луонлыкъёсты уже кутыны дэмлаз, кин ке адӟытонъёс, творчествоя пумиськонъёс но ужрадъёс ортчытыны, ӝӧквыл шудонъёс лэсьтыны малпаз. Тегъёс: Дышетон Ижкар Удмуртия пиналъёс удмуртъёс КузебайГерднимогимназия 100ар  